MODIFICAT DECEMBRIE 2021 
REGULAMENT

PRIVIND  PROCEDURA  DE  ATESTARE  A

PERSOANELOR  FIZICE  CARE DORESC SĂ OBŢINĂ

CALITATEA DE   „ADMINISTRATOR  DE CONDOMINII”
CAPITOLUL   I.
DISPOZIŢII GENERALE
          Art. 1. – Obiectul prezentului regulament îl constituie stabilirea cadrului general şi procedura privind organizarea şi desfăşurarea examenului de atestare a persoanelor fizice în vederea îndeplinirii funcţiei de administrator de condominii.

Art. 2. – Regulamentul stabileşte scopul, cadrul de referinţă şi metodologia atestării persoanelor fizice pentru desfăşurarea activităţii de administrare a proprietăţilor imobiliare.


Art. 3. – Scopul atestării constă în evaluarea/reevaluarea competenţelor şi pregătirii profesionale în vederea certificării calităţii de administrator de condominii. 

Art. 4. – Prezentului regulament îi sunt aplicabile preverile legale în domeniu, după cum urmează:
                              - Legea nr. 196/2018 privind înfiinţarea, organizarea şi funcţionarea asociaţiilor de proprietari şi administrarea condominiilor; 

                             - Legea nr. 53/2003 privind Codul muncii, cu modificările şi completările ulterioare ; 

                             - Legea nr. 22/1969 privind angajarea gestionarilor, constituirea de garanţii şi răspunderea în legătură cu gestionarea bunurilor agenţilor economici, autorităţilor sau instituţiilor publice, cu modificările şi completările ulterioare; 

                              - Legea nr. 290/2004 privind cazierul judiciar, cu modificările şi completările ulterioare; 

                              - Legea nr. 31/1990 privind societăţile comerciale, republicată, cu modificările şi completările ulterioare.


          - Ordinul nr. 170/2015 pentru aprobarea Reglementărilor contabile privind contabilitatea în partidă simplă.


          - Legea contabilității nr. 82 / 1991 republicată, cu modificările și completările ulterioare.

Art. 5. - Prevederi  legale: 

►   LEGEA   Nr. – 196 / 2018, privind înfiinţarea, organizarea şi funcţionarea asociaţiilor de proprietari și administrarea condominiilor:  
ART. 63

    (1)  Administrarea, exploatarea, întreţinerea, repararea, reabilitarea şi/sau modernizarea, după caz, a proprietăţii comune aferente condominiului sunt în sarcina asociaţiei de proprietari, iar cheltuielile legate de aceste activităţi reprezintă cheltuieli comune.

    (2)  În scopul administrării şi întreţinerii condominiului, asociaţia de proprietari încheie contracte în numele proprietarilor cu persoane fizice, persoane fizice autorizate sau cu persoane juridice cu obiect de activitate administrarea condominiilor, înfiinţate potrivit prevederilor legale în vigoare.

    (3)  Desemnarea administratorului şi încheierea contractului de administrare se fac de către comitetul executiv reprezentat de preşedintele asociaţiei de proprietari, în baza mandatului acordat de adunarea generală, şi decizia se comunică tuturor proprietarilor.

ART. 64

    (1)  Administrarea condominiului poate fi realizată de către persoane fizice, persoane fizice autorizate, sau persoane juridice specializate, autorizate conform legii.

    (2)  Activitatea de administrare include activităţi de administrare tehnică şi întreţinere a proprietăţii comune, de contabilitate şi de casierie.

    (3) Orice alte activităţi de administrare care nu sunt reglementate prin lege sau prin statutul asociaţiei sunt condiţionate de hotărârea adunării generale a asociaţiei de proprietari.

    (4)  Administratorii sunt angajaţi pe bază de contract individual de muncă sau contract de prestări servicii, cu respectarea prevederilor legale în vigoare.

    (5)  Candidaţii pentru funcţia de administrator trebuie să prezinte comitetului executiv al asociaţiei de proprietari documentele prevăzute de lege, precum şi alte documente solicitate printre care, obligatoriu:

    a) atestatul prevăzut la art. 2 lit. e); (…)

ART. 2. 
(…) e) atestat - actul care dovedeşte calitatea de administrator de condominii, prin care persoanele fizice care deţin certificate de calificare, conform lit. f), sunt atestate de către primar, la propunerea compartimentelor specializate în sprijinirea, îndrumarea şi controlul asociaţiilor de proprietari din cadrul autorităţii administraţiei publice locale, în baza unei hotărâri a consiliului local;(…)
ART. 106

    Persoanele fizice atestate pentru funcţia de administrator în conformitate cu prevederile <LLNK 12007   230 12 291   0 18>Legii nr. 230/2007 privind înfiinţarea, organizarea şi funcţionarea asociaţiilor de proprietari, cu modificările şi completările ulterioare, pot îndeplini funcţia de administrator numai dacă, în termen de 12 luni de la intrarea în vigoare a prezentei legi, obţin certificate de calificare profesională care dovedesc calificarea profesională pentru a îndeplini ocupaţia de administrator, în conformitate cu prezenta lege.


Art. 6. - În înţelesul prezentului regulament, termenii şi expresiile de mai jos au următoarea semnificaţie:  

1. condominiu – imobil format din teren cu una sau mai multe construcţii, în care există cel puţin 3 proprietăţi individuale reprezentate de locuinţe şi locuinţe sau spaţii cu altă destinaţie, după caz, şi cote-părţi indivize de proprietate comună;

2. asociaţie de proprietari -  formă de asociere autonomă şi fără scop lucrativ a proprietarilor dintr-un condominiu, având ca scop administrarea, exploatarea, întreţinerea, repararea, reabilitarea şi modernizarea proprietăţii comune, menţinerea în stare bună a imobilului, respectarea drepturilor şi asumarea obligaţiilor de către toţi proprietarii;

3. persoană fizică - omul considerat ca subiect cu drepturi şi cu obligații şi care participă în această calitate la raporturile juridice civile; 

4. persoană juridică - organizație care, având o alcătuire de sine stătătoare şi un patrimoniu propriu în vederea îndeplinirii unui anume scop admis de lege, este subiect cu drepturi şi cu obligații, deosebit de persoanele fizice care intră în componența ei; 

5. atestat - actul care dovedeşte calitatea de administrator de condominii, prin care persoanele fizice care deţin certificate de calificare, conform lit. f), sunt atestate de către primar, la propunerea compartimentelor specializate în sprijinirea, îndrumarea şi controlul asociaţiilor de proprietari din cadrul autorităţii administraţiei publice locale, în baza unei hotărâri a consiliului local; 

6. contract de administrare – acordul scris încheiat între o asociaţie de proprietari şi un administrator de condominii, care poate fi persoană fizică, persoană fizică autorizată sau o persoană juridică cu obiect de activitate administrarea condominiilor, în vederea prestării unor activităţi şi îndeplinirii unor obiective stabilite de asociaţia de proprietari, conform legii. Contractul de administrare este un contract cu titlu oneros şi se încheie în formă scrisă; 

7. administrator de imobile - orice persoana fizică atestată ce desfăşoară activitatea de administrare a condominiului care include activităţi de administrare tehnică, de contabilitate şi casierie sau orice persoană juridică specializată şi autorizată care furnizează servicii necesare administrării, întreţinerii, investiţiilor şi reparaţiilor asupra proprietăţii commune;
8. certificat de calificare profesională - actul care dovedeşte calificarea profesională a persoanelor fizice pentru a îndeplini ocupaţia de administrator de condominii, în conformitate cu legislaţia privind învăţământul superior sau privind formarea profesională a adulţilor.

CAPITOLUL  II.
ATESTAREA PERSOANELOR FIZICE ÎN VEDEREA ÎNDEPLINIRII FUNCŢIEI DE ADMINISTRATOR DE CONDOMINII

Art.7. - Administratorul de condominii este persoana fizică atestată în condiţiile Legii nr. 196/2018 privind înfiinţarea, organizarea şi funcţionarea asociaţiilor de proprietari și administrarea condominiilor, ce desfăşoară activitatea de administrare a condominiului care include activităţi de administrare tehnică, de contabilitate şi casierie. 


Art. 8. - (1) Persoana fizică care îndeplineşte funcţia de administrator de condominii trebuie să deţină certificat de atestare a pregătirii profesionale, care să confirme dobândirea cunoştinţelor profesionale. 


                  (2) Atestatul reprezintă actul care dovedeşte calitatea de administrator de condominii în asociaţiile de proprietari.


Art. 9. - (1) Atestatul pentru administratorii de condominii este eliberat de către autoritatea publică locală în a cărei rază teritorială îşi are domiciliul persoana care îndeplineşte o astfel de funcţie. 

                               (2) Atestatul va avea înscris seria, numărul, datele de identificare ale titularului, autoritatea emitentă, sesiunea de examinare, media obţinută şi data eliberării. 

                               (3) Modelul şi conţinutul ATESTATULUI  pregătirii profesionale sunt prevazute în Anexa 3 la prezentul Regulament.


Art.10. - Atestarea persoanelor fizice care intenţionează să ocupe funcţia de administrator de condominii  se face de către Primar, conform prevederilor art. 2 lit. e  din Legea nr. 196/2018 privind înfiinţarea, organizarea şi funcţionarea asociaţiilor de proprietari și administrarea condominiilor.

CANDIDAŢII 


Art.11. – (1) Pentru obţinerea atestatului de “administrator de condominii”, se poate înscrie la examenul de atestare persoana care îndeplineşte cumulativ următoarele condiţii: 
a)  condiţii  generale:   

- să aibă cetăţenie română; 

- să aibă pregătire profesională  corespunzătoare, dovedită prin:  

- diplomă de bacalaureat; 

-certificat de calificare profesională în meseria de 
„administrator de condominii”; 

- să aibă capacitate deplină de exerciţiu;  

- să aibă starea de sănătate corespunzătoare desfăşurării unei astfel de activităţi, confirmată în scris de medicul de familie. 
b)  condiţii de probitate morală: 

                    - să nu fi fost condamnat sau să nu fie în curs de urmărire penală sau de judecată pentru săvârşirea unei infracţiuni, dovada făcându-se pe bază de certificat de cazier judiciar.  
                        (2) Persoanele fizice atestate pentru funcţia de administrator în conformitate cu prevederile <LLNK 12007   230 12 291   0 18>Legii nr. 230/2007 privind înfiinţarea, organizarea şi funcţionarea asociaţiilor de proprietari, cu modificările și completările ulterioare, pot îndeplini funcţia de administrator numai dacă, până la data de 1 ianuarie 2021,  obţin certificate de calificare profesională care dovedesc calificarea profesională pentru a îndeplini ocupaţia de administrator, în conformitate cu prevederile acestui act normativ.

                        (3) Persoanele fizice atestate pentru funcţia de administrator în conformitate cu prevederile <LLNK 12007   230 12 291   0 18>Legii nr. 230/2007 privind înfiinţarea, organizarea şi funcţionarea asociaţiilor de proprietari, cu modificările şi completările ulterioare vor fi testate o data la 4 (patru) ani, începând cu anul în curs, respectiv anul 2019. Testarea va avea loc o data cu examenul de atestare a persoanelor fizice care îndeplinesc cumulativ prevederile alin. 1.
Art. 12. -  (1) Solicitarea atestării calităţii de administrator de imobile se face prin cerere adresată Primarului Municipiului Brad, formularul-tip al cererii – prevăzut în Anexa nr. 1 la prezentul Regulament – eliberându-se de către secretariatul Comisiei de atestare din cadrul Primăriei Municipiului Brad, cu sediul în Brad, strada Independenţei, nr. 2, judeţul Hunedoara. Relaţii suplimentare în acest sens se pot obţine la numerele de telefon: 0254/612665, interior 20 sau la sediul instituţiei, respectiv  la camera 5. 
                  (2) Înscrierea în vederea susţinerii examenului de atestare se face la Registratura Primăriei Municipiului Brad, în termen de 10 zile lucrătoare de la data afișării anunțului, prin depunerea dosarului personal care cuprinde cererea prevăzută la alin. 1 şi documentele prevăzute la art. 13  alin. 1.
                  (3) Înscrierea se va face după ce, în prealabil, candidatul s-a prezentat cu dosarul personal la secretariatul Comisiei de atestare (camera 5) în scopul confruntării şi certificării lor cu menţiunea “conform cu originalul”. 

VERIFICAREA DOSARULUI PERSONAL

ADMITEREA/RESPINGEREA CANDIDATULUI 
Art. 13. -  (1) La cererea de atestare solicitantul va anexa şi următoarele acte: 

a.) - curriculum vitae; 
b.) - certificat de calificare profesională în meseria de „administrator de condominii”;

c.) - copii ale actelor de stare civilă: carte/buletin de identitate şi certificate de naştere; după caz, certificate de căsătorie;
d.) - copii ale actelor de studii sau cursuri de calificare;

e.) - cazierul judiciar, aflat în termenul legal de valabilitate, în original; 

f.) - adeverinţă medicală eliberată de medicul de familie/unitate medicală autorizată din care să rezulte aptitudinea fizică şi psihologică/starea de sănătate corespunzătoare exercitării funcţiei de administrator de immobile, în original;
g.) - chitanţa  care certifică achitarea taxei stabilită pentru atestare.  
                   (2)  La cererea de testare solicitantul va anexa şi următoarele acte: 

a.) - curriculum vitae; 
b.) – atestatul de “administrator de condominii” eliberat de către Primarul Municipiului Brad, în condițiile prevăzute de lege.

c.) - certificat de calificare profesională în meseria de „administrator de condominii”;

d.) - copii ale actelor de stare civilă: carte/buletin de identitate şi certificate de naştere; după caz, certificate de căsătorie;

e.) - copii ale actelor de studii sau cursuri de calificare;  

f.) - cazierul judiciar, aflat în termenul legal de valabilitate, în original; 

g.) - adeverinţă medicală eliberată de medicul de familie/unitate medicală autorizată din care să rezulte aptitudinea fizică şi psihologică/starea de sănătate corespunzătoare exercitării funcţiei de administrator de condominii, în original.
                              (3) Nedepunerea dosarului personal în termenul şi componenţa cumulativă a înscrisurilor prevăzute la alin. 1 atrage neînscrierea în lista candidaţilor/participanților programaţi pentru susţinerea examenului de atestare/testare. 

                   (4) Dosarele cu cererile şi documentele depuse în vederea atestării/testării sunt păstrate de secretariatul comisiei de atestare. 
Art. 14. – În termen de maximum 2 zile de la data expirării termenului de depunere a dosarelor, comisia de atestare are obligația de a selecta dosarele pe baza îndeplinirii condițiilor de participare.
 Art. 15. – După  finalizarea selecției dosarelor se va încheia un proces – verbal, care va fi semnat de către toți membrii comisiei.
Art. 16. – (1) Ulterior derulării activităţilor de verificare, în termen de  o zi lucrătoare de la expirarea termenului prevăzut la art. 14 din regulament, secretarul Comisiei de atestare va afișa rezulatatele selectării dosarelor de înscriere cu mențiunea ”admis” sau ”respins”, însoțită, după caz, de motivul respingerii.
                  (2) Rezultatele etapei de validare a dosarelor va fi afișat la sediul Primăriei Municipiului Brad și pe site-ul acesteia.

                  (3) Contestațiile rezultatelor probei de validare a dosarelor se vor depune la Registratura Primăriei Municipiului Brad în termen de cel mult o zi lucrătoare de la afișarea rezultatelor obținute la selecția dosarelor.
Art. 17. – Contestațiile vor fi soluționate în termen de maximum o zi de la expirarea termenului de depunere a contestațiilor.
Art. 18. -  (1) Taxa pentru atestare este în sumă de  50 lei care se va achita la casieria Primăriei Municipiului Brad. 
                  (2) Taxa pentru autorizare este în sumă de 100 lei care se va achita la caseria Primăriei Municipiului Brad.
                  (3) Municipiul Brad va suporta, din taxele încasate, cheltuielile pentru funcţionarea Comisiei de atestare şi editarea certificatelor de atestare.    
CAPITOLUL  III.
COMISIA  DE  ATESTARE

Art. 19. – (1) Atestarea administratorilor de condominii, persoane fizice, este organizată şi coordonată de către Comisia stabilită prin Dispoziţie a Primarului Municipiului Brad, la propunerea compartimentului de specialitate. 
                    (2) Preşedintele comisiei este Secretarul Municipiului Brad.

                    (3) În componenţa Comisiei se includ:  

                            a.) - un membru aparţinând compartimentului de specialitate, cu atribuţii în coordonarea asociaţiilor de proprietari, care va asigura şi secretariatul comisiei;
                            b.) - doi membri cu studii de specialitate şi atribuţii în domeniile: resurse umane, juridic sau economic/financiar - contabil, aparţinând compartimenetelor de resort din apartul de specialitate al Primarului Municipiului Brad;

                            c.) - un consilier local din cadrul Consiliului Local al Municipiului Brad.

                    (4) Lucrările Comisiei sunt conduse de Preşedintele acesteia şi se desfăşoară în prezenţa a cel puţin jumătate plus unu din numărul membrilor stabiliţi prin Dispoziţie a Primarului Municipiului Brad.

Art. 20. - (1) În exercitarea atribuţiilor sale, Comisia de atestare emite decizii.

                (2) Comisia de atestare are în principal următoarele atribuţii: 

A)  Preşedintele Comisiei:

           a. - convoacă şi conduce lucrările Comisiei;
           b. - organizează sesiunile de examinare pentru persoanele fizice;

 c.  - alături de membrii comisiei face propuneri de subiecte pentru proba scrisă și pentru interviu; notează lucrările candidaților conform baremurilor și calculează rezultatele finale;
           d. - semnează documentaţia întocmită de Comisie;

           e. - semnează corespondenţa derulată prin Comisie;

           f. - semnează, alături de conducătorul instituției, certificatele de atestare;
           g.  - completează și păstrează Registrul de evidență al atestatelor (întocmit conform Anexei nr. 6 la Regulament);

h. - completează și păstrează Registrul de evidență al autorizațiilor (întocmit conform Anexei nr. 7 la Regulament).

B.) Comisia

                     B1.) prin secretariatul Comisiei:


a. - eliberează candidatului formularul-tip al cererii de înscriere la examenul de atestare;

b. - informează candidatul asupra componenţei dosarului personal şi asupra termenului limită de depunere/înregistrare a acestuia;


c. - verifică îndeplinirea cumulativă a condiţiilor prevăzute la art. 12 pentru înscrierea la examenul de atestare;


d. - verifică dacă împotriva candidatului s-a dispus vreo interdicţie sau vreo măsură prevăzute în prezentul Regulament;


e. - verifică existenţa şi conformitatea documentaţiei prevăzute la art. 13 alin. 1;


f. - primeşte de la candidat originalele documentelor prevăzute la art. 13 alin. 1 lit. b şi c în scopul confruntării şi certificării copiilor cu menţiunea “conform cu originalul” şi returnează candidatului, de îndată, originalele documentelor;

g. - la solicitarea justificată a candidatului, acordă acestuia un termen de 1 – 5 zile lucrătoare necesar completării corecte şi conforme a dosarului personal, fără ca prin aceasta să se depăşească termenul prevăzut la art. 13 alin. 2;


h.  - primeşte şi înregistrează dosarul personal al candidatului, depus în termen;


k. - întocmeşte şi gestionează evidenţele/bazele de date scriptice şi electronice având ca obiect atestarea persoanei fizice pentru activitatea de administrare a imobilelor-condominii;


l. - propune respingerea argumentată a candidaturii în următoarele situaţii:

· neîndeplinirea oricăreia dintre condiţiile prevăzute la art. 11 pentru înscrierea la examenul de atestare;

· nedepunerea dosarului personal în termenul şi componenţa cumulativă a înscrisurilor prevăzute în prezentul Regulament;
· neprezentarea documentelor originale, menţionate la art. 12 alin. 1.


m. - întocmeşte Lista candidaţilor admişi la înscrierea pentru susţinerea examenului  de atestare, potrivit deciziei Comisiei, consemnată prin proces-verbal de admitere a candidaturilor şi o afişează la sediul Primărieiunicipului Brad, cu cel puţin 3 zile înaintea desfăşurării examenului ;


n. - întocmeşte Lista candidaţilor respinşi la înscrierea pentru susţinerea examenului de atestare, potrivit deciziei Comisiei, consemnată prin proces-verbal de respingere a candidaturilor;


o. - soluţionează cererile de clarificare formulate de candidat privind desfăşurarea examenului de atestare;


p. - asigură buna desfăşurare a examenului de atestare prin: legitimarea candidatului la intrarea în sala de examen, supravegherea în sala de examen, multiplicarea şi repartizarea subiectelor de examen şi a foilor de lucru, colectarea şi sigilarea lucrărilor, întocmirea borderoului, furnizarea informaţiilor necesare, completarea catalogului de examen, însoţirea candidatului care solicită motivate părăsirea temporară a sălii de examen în timpul examinării;

q.  - întocmeşte, după caz, Lista candidaţilor eliminaţi din examenul de atestare pentru fraudarea examenului/tentativă de fraudă, potrivit deciziei Comisiei de atestare, consemnată prin proces-verbal;

r. - întocmeşte Lista candidaţilor admişi la examenul de atestare,  potrivit deciziei Comisiei, consemnată prin proces-verbal de admitere la examenul de atestare;

s.- întocmeşte Lista candidaţilor respinşi la examenul de atestare, potrivit deciziei Comisiei, consemnată prin proces-verbal de respingere;


ș. - asigură aducerea la cunoştinţă publică a datelor specifice organizării examenului de atestare, după caz, prin: mass-media, site-ul Primăriei Municipiului Brad, afişare la avizierul Primăriei Municipiului Brad;


t. - după soluţionarea contestaţiilor, prin compartimentul de specialitate, întocmeşte proiectul de hotărâre şi raportul de specialitate având ca obiect aprobarea (validarea) rezultatelor examenului de atestare cuprinse în Lista candidaţilor admişi la examenul de atestare şi Lista candidaţilor respinşi la examenul de atestare;

ț. - după adoptarea hotărârii privind aprobarea (validarea) rezultatelor examenului de atestare, întocmeşte şi înaintează Primarului Municipiului Brad Raportul privind rezultatele finale ale examenului de atestare, prin care compartimentul de specialitate propune atestarea celor nominalizaţi în  Lista candidaţilor admişi la examenul de atestare;


u. - eliberează certificatele de atestare candidaţilor decalaraţi “admis”, în termen de 30 de zile de la data adoptării hotărârii prin care autoritatea deliberativă aprobă (validează) rezultatele examenului de atestare;


v. - asigură aducerea la cunoştinţă publică a actelor privind suspendarea/retragerea dreptului de administrare, în condiţiile prezentului regulament;


x. - procedează la anularea exemplarului original al certificatului de atestare, depus de administrator/titular ca urmare a retragerii dreptului de administrare, în condiţiile prezentului Regulament;


y. - îndeplineşte orice alte activităţi necesare exercitării atribuţiilor, în condiţiile legii şi ale prezentului Regulament.

                     B2.) – în situaţii justificate şi în condiţiile legii, dispune documentarea suplimentară privind informaţiile prezentate de candidat sau rezultate din dosarul personal al acestuia;

                     B3.) – stabileşte:


a. - forma de examniare: probă scrisă (cu varianta întrebări), probă orală (interviu);

b. - subiectele (întrebările) pentru examen (probă scrisă), în dimineaţa zilei de examen;


c. - durata probei orale (interviului), între 30 şi 60 minute alocate fiecărui candidat;

d. - modalitatea de corectare;


e. - baremul de notare.

                     B4.) – notează/punctează lucrările candidaţilor la proba scrisă a examenului de atestare, în termen de 10 zile lucrătoare de la data susţinerii examenului de atestare.

                (3) Comisia dispune orice alte măsuri organizatorice necesare desfăşurării în bune condiţii a examenului de atestare, în condiţiile legii şi în limitele prezentului Regulament.
                           (4) În situaţii motivate şi în condiţiile prezentului Regulament, Comisia poate propune suspendarea sau, după caz, retragerea atestatului de administrator de condominii.

Art. 21. - (1) Anunţul privind examenul pentru atestarea administratorilor de imobile se publică prin grija secretariatului comisiei de atestare în presa locală şi se afişează la sediul Primăriei Municipiului Brad, precum și pe site-ul acesteia.
                  (2) Anunţul trebuie să conţină în mod obligatoriu: 


a.) - denumirea şi sediul instituţiei care dă anunţul; 
b.) -  scopul pentru care se dă examen; 
c.) – condițiile generale și de probitate morală necesare pentru obţinerea atestatului de “administrator de condominii”;

d.) - ce documente trebuie să conţină dosarul; 

e.) – tipul probelor;
f.) - locul şi data când începe depunerea dosarelor; 


g.) - data limită de depunere a dosarelor; 


h.) - data şi locul de desfăşurare a examenului; 

i.) – bibliografia;

j.) - numărul de telefon de la care se pot obţine informaţii suplimentare.   

CAPITOLUL  IV.
EXAMENUL DE ATESTARE
Art. 22. -  Organizarea şi desfăşurarea examenului  se fac pe baza următoarelor principii: 


a) Competiţie deschisă, prin asigurarea accesului liber de participare la examen a oricărei persoane care îndeplineşte condiţiile cerute;  


b) Imparţialitate, prin aplicarea în mod nediscriminatoriu a criteriilor de selecţie; 


c) Confidenţialitatea lucrărilor şi documentelor, precum şi garantarea protejării actelor personale ale candidaţilor, cu excepţia cazurilor în care se constată încălcarea legii.    

Art. 23. -  (1) Examenul se desfăşoară în  2  etape: 

a) Verificarea îndeplinirii condiţiilor de participare şi selectarea candidaţilor; 

b) Susţinerea examenului propriu – zis.   
                 (2)  Examenul propriu - zis  constă în:  

a) probă scrisă – constă în întrebări cu răspuns liber din următoarele materii:

          - legislaţia specifică domeniului organizării şi funcţionării asociaţiilor de proprietari;

          - prevederi aparţinând legislaţiei muncii şi legislaţiei financiar-contabile relevante pentru organizarea şi funcţionarea asociaţiilor de proprietari;
          - noţiuni generale de administrare tehnică aparţinând domeniilor: construcţii, instalaţii, furnizarea utilităţilor în condominium – alimentare cu apă, agent termic, gaze, energie electrică, cunoştinţe juridice de bază şi altele asemenea.

b) Candidații care au promovat testul de la proba scrisă, care este probă eliminatorie, vor susține proba orală conform planificării stabilită de comisia de atestare. Proba orală - interviul – constă în întrebări pe care fiecare membru al Comisiei de atestare le adresează candidatului, selectate din materiile precizate la litera a; întrebările Comisiei şi răspunsurile candidatului se consemnează ca atare într-un proces-verbal încheiat de secretariatul Comisiei şi semnat de candidat şi de membrii Comisiei, pe fiecare pagină a acestuia.

Art. 24. - Notarea probelor se realizează cu respectarea următoarelor:



a.) – pentru proba scrisă, varianta cu răspuns liber: lucrarea scrisă a candidatului se notează cu puncte de la 1 la 10 de către fiecare membru al Comisiei de atestare; nota finală a lucrării scrise este nota rezultată prin efectuarea mediei aritmetice a notelor acordate de membrii Comisiei;



b.) – proba orală (interviul): evaluarea candidatului se face prin acordarea calificativului „admis” sau „respins”.


Art. 25. – Candidatul este considerat admis la examenul de atestare dacă:



a.) – nota finală a lucrării scrise realizate în cadrul probei scrise este de cel puţin 7 (şapte);



b.) – calificativul obţinut în cadrul probei orale (interviu) este cel de „admis”.

Art. 26. – (1) Candidaţii admişi la înscrierea pentru susţinerea examenului de atestare se prezintă în data și la ora prevăzută pentru desfăşurarea examenului, în locul comunicat de secretariatul Comisiei.

                            (2) Accesul în sala de examen este permis exclusiv candidaţilor admişi la înscrierea pentru susţinerea examenului de atestare, după verificarea identităţii prin prezentarea unui act de identitate valabil.

                            (3) Genţile, poşetele şi altele asemenea, hainele de exterior ale candidaţilor, precum şi orice dispozitive electronice aparţinând acestora şi care permit comunicarea interpersonală sau consultarea de date se depozitează, pe timpul desfăşurării examenului, în locurile din sala de examen indicate de secretariatul Comisiei.
                            (4) La intrarea în sala de examen candidaţii închid telefoanele mobile sau setează o funcţie de apelare fără semnal sonor.

Art. 27. – (1) În timpul desfăşurării examenului de atestare candidatului îi este strict interzisă accesarea oricărei surse de informare, de orice natură, cu relevanţă pentru bibliografia de examen şi în scopul promovării examenului de atestare.


                  (2) Nerespectarea interdicţiei prevăzute la alin. 1 se sancţionează cu eliminarea din examen.

                            (3) Substituirea de persoană la examenul de atestare se sancţionează cu eliminarea din examen.


Art. 28. – Candidaţilor eliminaţi din examenul de atestare în condiţiile art. 26 le este interzisă înscrierea în vederea susţinerii următoarelor 5 (cinci) examene de atestare.


Art. 29. – (1) După finalizarea lucrării de examen, candidatul predă la secretariatul Comisiei foile de lucru scrise, pe cele nescrise şi foaia cu subiectele de examen, după care semnează borderoul de examen.

                                (2) Părăsirea sălii de examen se face în ordinea finalizării lucrărilor.

                                (3) Ultimii trei candidaţi rămân în sala de examen până ce ultimul dintre aceştia predă secretariatului Comisiei foaia cu subiectele de examen, foile de lucru scrise, pe cele nescrise şi semnează borderoul de examen.

                                (4) Nerespectarea prevederilor alin. 1 – 3 se sancţionează cu interdicţia înscrierii în vederea susţinerii următorului examen de atestare sau, după caz, cu eliminarea din examen şi interdicţia înscrierii în vederea susţinerii următoarelor 3 (trei) examene de atestare.

                                 (5) Cazurile justificate prin existenţa unei situaţii de urgenţă, aduse de îndată la cunoştinţa secretariatului Comisiei, se exceptează de la prevederile prezentului articol.

Art. 30. - Rezultatele finale ale examenului de atestare se aduc la cunoştinţă publică prin afişare la avizierul Primăriei Municipiului Brad.
CAPITOLUL  V.
CONTESTAŢII; COMISIA DE SOLUŢIONARE
 A CONTESTAŢIILOR

Art. 31. – (1) Candidatul respins la examenul de atestare poate formula contestaţie împotriva Deciziei Comisiei de atestare, în termen de cel mult o zi lucrătoare de la data afișării rezultatului, sub sancțiunea decăderii din acest drept.
                     (2) Contestaţia se depune la Registratura Primăriei Municipiului Brad.

Art. 32. – (1) Comisia de soluţionare a contestaţiilor se desemnează prin Dispoziţie a Primarului Municipiului Brad, la propunerea compartimentului de specialitate care va exclude membrii Comisiei de atestare.

                    (2) Preşedintele Comisiei este Administratorul Public al Municipiului Brad.

                    (3) În componenţa Comisiei intră:

                            a.) un membru aparţinând compartimentului Relaţii Publice, care va asigura şi secretariatul comisiei;

                            b.) doi membri cu studii de specialitate şi atribuţii în domeniile: resurse umane, juridic sau economic/financiar-contabil, aparţinând compartimenetelor de resort din Primăria Municipiului Brad;

                            c.) un consilier local din cadrul Consiliului Local Brad.

                    (4)  Lucrările Comisiei  sunt conduse de Preşedintele acesteia şi se desfăşoară în prezenţa a cel puţin doi membri din cei stabiliţi prin Dispoziţia Primarului Municipiului Brad.

                    (5) Prin decizie a Comisiei, la lucrările acesteia pot asista şi alte persoane, cu statut de invitat şi rol consultativ, fără atribuţii decizionale.


Art. 33. – (1) În exercitarea atribuţiilor sale, Comisia emite decizii.

                           (2) Comisia de soluţionare a contestaţiilor are următoarele atribuţii principale:

                                a.) – înregistrează contestaţiile formulate împotriva Deciziei Comisiei de atestare;

                                b.) – verifică încadrarea contestaţiei în termenul prevăzut la art. 31 alin. 1;

                                c.) – analizează contestaţia sub aspectul admisibilităţii şi legalităţii, precum şi sub cel al susţinerilor/argumentelor invocate de contestator;

                                d.) – derulează următoarele activităţi:

                                          d1.) – procedează în aceeaşi şedinţă la recorectarea şi notarea lucrării contestatorului, cu respectarea modalităţii de corectare şi a baremului de notare stabilite de Comisia de atestare;

                                          d2.) – se pronunţă, după caz, prin:

                                                           - Decizie de admitere a contestaţiei şi anulare (în parte) a deciziei Comisiei de atestare privind rezultatul contestatarului;

                                                           - Decizie de respingere a contestaţiei ca tardivă, inadmisibilă sau nefondată, după caz.
                                e.) – decizia Comisiei se comunică de îndată Comisiei de atestare şi se aduce la cunoştinţa publică prin afişare la avizierul Primăriei Municipiului Brad.

                                f.) – împotriva Deciziei Comisiei, persoana care se consideră vătămată poate formula  acţiune în contencios administrativ, în condiţiile Legii nr. 554/2004 a contenciosului administrativ, cu modificările şi completările ulterioare.                    


CAPITOLUL VI.
EVALUAREA ANUALĂ A ADMINISTRATORILOR ATESTAȚI
Art. 34 -  (1) Certificatul de atestare a pregătirii profesionale este valabil în condițiile vizării sale anual, situație în care administratorul de imobile va depune la sediul autorității emitente certificatul de cazier judiciar, precum și dovada că este apt din punct de vedere medical și psihologic pentru desfășurarea unei astfel de activități.

                             (2) Vizarea certificatului de atestare a pregătirii profesionale se efectuează în urma promovării de către administratorul de imobile a unui test.

Art. 35.  – (1) Testarea se va organiza, de regulă, în primul trimestru al fiecărui an, pentru toți administratorii în funcție la acea dată, cu excepția celor care au obținut atestatul în anul anterior.

                  (2) Se poate organiza evaluare și la cererea administratorului al cărui atestat a fost suspendat.

Art. 36.  - (1) Testul - grilă este stabilit de comisia de atestare și se consideră promovat în cazul obținerii a cel puțin 70 de puncte.

Art. 37. – Prevederile Capitolului IV se aplică în mod corespunzator.
CAPITOLUL  VII.
CERTIFICATUL DE ATESTARE
Art. 38. – Atestarea calităţilor profesionale ale candidatului declarat admis în urma susţinerii examenului de atestare, necesară practicării activităţii de administrare, se face prin certificatul de atestare.

Art. 39. – (1) Certificatul de atestare este valabil 4 ani de la data emiterii și poate fi reînnoit în aceleași condiții în care a fost emis.

                  (2) Certificatul de atestare se va elibera în termen de 30 de zile de la data adoptării hotărârii prin care autoritatea deliberativă aprobă (validează) rezultatele examenului de atestare.
                  (3) Certificatele de atestare se vor înregistra în Registrul de evidență al atestatelor de administrator de imobile eliberate de către Primarul Municipiului Brad.
 Art. 40. – (1) Certificatul de atestare va cuprinde datele autorităţii emitente  şi datele de identificare ale titularului dreptului de administrare a imobilelor-condominii în cadrul asociaţiilor de proprietari.

                  (2) Certificatul de atestare se semnează de către Primarul Municipiului Brad şi Preşedintele Comisiei de atestare.

Art. 41. – Eliberarea certificatului de atestare se face exclusiv titularului acestuia, sub semnătură de primire, prin secretariatul Comisiei de atestare.

Art. 42. – (1) Degradarea care face improprie folosirea certificatului, distrugerea sau pierderea acestuia se aduc la cunoştinţa Comisiei de atestare în scris, în termen de 48 de ore de la producerea/constatarea evenimentului.

                      (2) Titularul atestatului poate solicita, prin cerere adresată Primarului Municipiului Brad şi înaintată Comisiei de atestare, eliberarea unui duplicat al certificatului devenit inutilizabil prin distrugere sau pierdere, sub condiţia publicării acestui fapt în presa locală.

                      (3) În situaţia degradării certificatului de atestare, eliberarea duplicatului se face sub condiţia reţinerii la Comisia de atestare a certificatului degradat.
Art. 43. – Expirarea, suspendarea sau retragerea certificatului de atestare determină automat imposibilitatea exercitării activității de administrare a condominiilor.

CAPITOLUL VIII.
SUSPENDAREA ATESTATULUI


Art. 40. – (1) Suspendarea dreptului de administrare, respectiv încetarea suspendării se dispun prin Dispoziţie a Primarului Municipiului Brad, la propunerea motivată a compartimentului de specialitate, sesizat din oficiu sau la solicitarea organelor judiciare sau la solicitarea asociaţiei de proprietari, în baza verificărilor şi actelor de constatare încheiate de personalul  compartimentului de specialitate.
                                (2) Dispoziţiile  de suspendare a dreptului de administrare, respectiv de încetare a suspendării, se comunică titularului dreptului de administrare şi se aduc la cunoştinţă publică prin afişare la avizierul Primăriei Municipiului Brad.

                                (3) Împotriva dispoziţiilor prevăzute la alin. 2, persoana care se consideră vătămată poate formula plângere prealabilă şi acţiune în contencios administrativ, în condiţiile Legii nr. 554/2004 a contenciosului administrativ, cu modificările şi completările ulterioare.

Art. 41. – Certificatul de atestare al administratorilor de condominii se suspendă în urmatoarele cazuri: 
a.) - când împotriva persoanei atestate s-a pus în mișcare o acțiune penală în legatură cu activitatea pentru care a fost atestată. În acest caz suspendarea atestatului se dispune până la stingerea acţiunii penale în timpul urmăririi penale în cazurile şi modalităţile prevăzute de legea penală sau, după caz, în cursul judecăţii prin rămânerea definitivă a hotărârii judecătoreşti de achitare, încetare a procesului penal, renunţare la aplicarea pedepsei sau amânarea aplicării pedepsei; 
b.) când agentul constatator ia măsura complementară a suspendării atestatului administratorului de condominii ca urmare a aplicării sancțiunii contravenționale prevăzute la art. 102 alin. 1 lit. e din Legea nr. 196/2018  pentru neîndeplinirea sau depățirea atribuțiilor de către administrator. În aceste cazuri perioada suspendarii este de 2 luni sau, dacă ducerea la îndeplinire a măsurilor și termenelor dispuse prin actele de constatare este mai mare de 2 luni, pe perioada necesară. Îndeplinirea măsurilor dispuse se constată prin încheierea unui nou act de constatare de către reprezentanții Compartimentului Sprijin, Îndrumare și Control Asociații de Proprietari din aparatul de specialitate al Primarului Municipiului Brad și determină de drept încetarea sancțiunii suspendării certificatului de atestare;
c.) - cu ocazia evaluării anuale a capacității profesionale, nu a promovat testul. În acest caz suspendarea nu poate fi mai mare de 4 luni, interval în care are obligația de a solicita o nouă evaluare și de a promova testul.
 d.) - dacă nu s-a prezentat la evaluarea anuală stabilită potrivit art. 34 din Regulament.
CAPITOLUL VIII.
RETRAGEREA ATESTATULUI ŞI 

ANULAREA CERTIFICATULUI DE ATESTARE


Art. 42. – (1) Dreptul de administrare a condominiilor încetează prin retragerea atestatului şi anularea certificatului de atestare de către autoritatea emitentă, prin Dispoziţie a Primarului Municipiului Brad, la propunerea motivată a compartimentului de specialitate, în condiţiile prezentului capitol.
                            (2) Dispoziţia prevăzută la alin. 1 se comunică persoanei în cauză şi se afişează la avizierul Primăriei Municipiului Brad.

                            (3) Împotriva dispoziţiei prevăzută la alin. 1, persoana care se consideră vătămată poate formula plângere prealabilă şi acţiune în contencios administrativ, în condiţiile Legii nr. 554/2004 a contenciosului administrativ, cu modificările şi completările ulterioare.

                            (4) Persoana căreia i-a fost retras atestatul este obligată să depună originalul certificatului de atestare la Comisia de atestare, în termen de 3 zile de la data primirii dispoziţiei prevăzute la alin. 1. 

                             (5) În situaţia în care titularul atestatului exercită efectiv activitatea de administrare  în cadrul uneia sau mai multor asociaţii de proprietari, de îndată ce dispoziţia prevăzută la alin. 1 a fost comunicată compartimentului de specialitate, acesta va aduce la cunoştinţa asociaţiei/asociaţiilor de proprietari, telefonic, prin fax sau e-mail, faptul retragerii atestatului.
SESIZAREA 

Art. 43. –  (1) Sesizat din oficiu, la solicitarea asociaţiei de proprietari sau a persoanei interesate, compartimentul de specialitate efectuează de îndată verificarea aspectelor neconforme semnalate în activitatea administratorului şi întocmeşte acte de constatare.
                              (2) În situaţia în care, prin verificările şi actele menţionate la alin. 1 se constată existenţa cauzelor care, în condiţiile legii şi ale prezentului Regulament, determină retragerea atestatului şi anularea certificatului de atestare, luarea acestor măsuri va fi propusă de către compartimentul de specialitate, prin referat înaintat Primarului Municipiului Brad.

 RETRAGEREA PENTRU CAUZE JURIDICE

Art. 44. - Retragerea şi anularea atestatului se dispun în mod obligatoriu în situaţia în care împotriva titularului dreptului de administrare/administratorului s-a pronunţat o hotărâre judecătorească definitivă de condamnare pentru săvârşirea cu intenţie a unei infracţiuni.
RETRAGEREA PENTRU NEÎNDEPLINIREA ANUMITOR CONDIŢII

Art. 45. – Retragerea şi anularea atestatului se dispun în situaţia în care se constată că nu mai sunt îndeplinite condiţiile prevăzute la   art. 11 alin. 1 și alin. 2 din prezentul Regulament.
RETRAGEREA PENTRU NERESPECTAREA SUSPENDĂRII

Art. 46. – (1) Retragerea şi anularea atestatului se dispun în situaţia în care se constată continuarea activităţii de administrare în perioada de suspendare a dreptului de administrare prevăzută la art. 40.
                              (2) Atestatul se va retrage dacă a fost suspendat de două ori , iar a treia oară se săvârșesc abateri similare celor pentru care s-au depus suspendările anterioare ale acestuia.

                               (3) Atestatul se va retrage când a fost suspendat o perioadă mai mare de 4 luni conform prevderilor art. 40 lit. c.
RETRAGEREA PENTRU OBSTRUCŢIONAREA REPETATĂ A EXERCITĂRII ATRIBUŢIILOR COMPARTIMENTULUI DE SPECIALITATE

Art. 47. – Retragerea şi anularea atestatului se dispun în situaţia în care se constată obstrucţionarea repetată a exercitării atribuţiilor compartimentului de specialitate prevăzute de lege, privind îndrumarea asociaţiilor de proprietari, prin:
          a.) – ignorarea solicitărilor formulate de către compartimentul de specialitate, având ca obiect clarificare anumitor aspecte privind activitatea de administrare;
          b.) – refuzul nejustificat de furnizare a informaţiilor şi clarificărilor necesare soluţionării reclamaţiilor şi sesizărilor formulate de membrii asociaţiei de proprietari;

          c.) – întârzieri nejustificate în întocmirea şi comunicarea actelor solicitate de către compartimentul de specialitate, în vederea verificării respectării prevederilor legale şi regulamentare privind managementul proprietăţii condominiale;

          d.) – comportament inadecvat, limbaj injurios, proferarea de insulte şi ameninţări la adresa personalului din cadrul compartimentului de specialitate, în contextul  exercitării de către acesta a atribuţiilor prevăzute de lege şi de prezentul Regulament.
RETRAGEREA CA MĂSURĂ COMPLEMENTARĂ

Art. 48. – Retragerea şi anularea atestatului se pot dispune de agentul constatator ca măsură complementară la aplicarea uneia din sancţiunile contravenţionale prevăzute de Legea nr. 196/2018 privind înfiinţarea, organizarea şi funcţionarea asociaţiilor de proprietari și administrarea condominiilor pentru neîndeplinirea atribuţiilor de către administratorul de imobil.


Art. 49. - Retragerea şi anularea atestatului se pot dispune de agentul constatator ca măsură complementară la aplicarea uneia din sancţiunile contravenţionale prevăzute pentru următoarele contravenţii privind asociaţiile de proprietari, în următoarele situaţii:
          a. ) – lipsa nejustificată de la eventuale cursuri de instruire organizate de aparatul de specialitate al primarului, inclusiv cele organizate în colaborare cu organizaţii neguvernamentale;

          b.) – refuzul nejustificat al administratorului de condominii, eliberat din funcţie prin hotărâre a adunării generale şi/sau decizia comitetului executiv, adoptate în condiţiile legii, de a preda documentele asociaţiei de proprietari la cererea comitetului executiv;

          c.) – refuzul nejustificat de a participa la soluţionarea petiţiilor care au ca obiect activitatea asociaţiei de proprietari;

RETRAGEREA PENTRU CUMUL DE SANCŢIUNI CONTRAVENŢIONALE

Art. 50. – Pentru faptele prevăzute la art. 48 şi art. 49, atunci când nu este dispusă ca măsură complementară, retragerea şi anularea atestatului se dispun la cea de a treia sancţiune contravenţională.
RETRAGEREA PENTRU NERESPECTAREA ATRIBUŢIILOR LEGALE

Art. 51. - Retragerea şi atestatuluise pot dispune în situaţia în care se constată nerespectarea atribuţiilor prevăzute de lege privind:

          a.) – prestarea serviciilor în mod profesional şi conform atribuţiilor, obligaţiilor şi responsabilităţilor atribuite de comitetul executiv, în condiţiile legislaţiei în vigoare;

          b.) – gestionarea bunurilor materiale şi a fondurilor băneşti, în situaţia în care nu are angajat un casier;

c.) - ținerea contabilității în partidă simplă;
          d.) – efectuarea formalităţilor necesare în angajarea contractelor cu furnizorii/prestatorii de servicii pentru exploatarea şi întreţinerea clădirii, derularea şi urmărierea realizării acestor contracte;

          e.) – asigurarea cunoaşterii şi respectării regulilor cu privire la proprietatea comună;

          f.) – gestionarea modului de îndeplinire a obligaţiilor cetăţeneşti ce revin proprietarilor în raport cu autorităţile publice, astfel cum aceste obligaţii sunt stabilite, potrivit legii, de adunarea generală a proprietarilor;
          g.) – îndeplinirea oricăror alte obligaţii expres prevăzute de lege, precum şi a celor stabilite prin contractul încheiat cu asociaţia de proprietari.
CAPITOLUL IX.  
AUTORIZAREA PERSOANELOR JURIDICE PENTRU 
ACTIVITATEA DE ADMINISTRARE A IMOBILELOR
Art. 52. - Pentru activitatea de administrare a condominiilor asociația de proprietari poate încheia contracte cu persoane juridice specializate și autorizate pentru realizarea, respectiv furnizarea serviciilor necesare administrării, întreținerii, investițiilor și reparațiilor asupra proprietății comune.
 Art. 53. - Autorizarea persoanelor juridice se face de către autoritatea administrației publice locale prin comisia special constituită prevazuta la art. 19 din Regulament. 
Art. 54. – (1) Persoanele juridice specializate pot formula cerere de autorizare, la care vor anexa înscrisurile prevăzute la art. 56 din Regulament cu cel mult 30 de zile înainte de data stabilită de către autoritatea publică locală. 
                 (2) Cererea tip prevăzută în Anexa 2 la prezentul Regulament o vor primi de la Registratura Primăriei Municipiului Brad sau de la Compartimentul Sprijin, Îndrumare și Control Asociatii de Proprietari.
Art. 55. - Pentru a fi autorizate, persoanele juridice specializate trebuie să îndeplineasca urmatoarele condiții:
 a.) - să fie înființate și înregistrate potrivit legilor române și să aibă capacitate de exercițiu care constă în încheierea de acte juridice generatoare de drepturi și obligații îndeplinite de organele de conducere ale acestora; 
b.) - să nu fi intrat în procedura insolvenței conform Legii nr. 85/2006; 
c.) - să nu înregistreze debite restante la plata contribuțiilor datorate bugetului de stat și bugetului local; 
d.) - să aibă ca obiect de activitate numai domeniul asociațiilor de proprietari ori ca activitate principală administrarea imobilelor pe bază de tarife sau contract; 
e.) - să aibă angajate persoane fizice atestate în condițiile prezentului Regulament; 
f.) - să dovedească că au bonitate financiară;

g.) - să ofere garanții privind gestionarea bunurilor materiale și a fondurilor bănești ale asociațiilor de proprietari. 
Art. 56. - Dovada îndeplinirii condițiilor de autorizare a persoanei juridice se face prin următoarele documente: 
a.) - actele de înființare a persoanei juridice: 
a.1.) - statut, din care să rezulte că are ca obiect de activitate administrarea de imobile; 
a.2.) - certificat de înregistrare la Oficiul Registrului Comerțului; 
a.3.) - certificat de înregistrare fiscală; 
b.) - certificat constatator emis de Oficiul Registrului Comerțului, valabil la data depunerii cererii tip – original; 
c.) - certificate de atestare fiscală privind achitarea obligațiilor exigibile către bugetul de stat și bugetul local, valabile la data depunerii cererii tip – originale; 
d.) - certificatul de cazier fiscal; 
e.) - copie legalizată de pe contractul individual de muncă pentru angajatul atestat conform prevederilor prezentului Regulament;

 f.) - copia atestatului persoanei fizice care îndeplinește condiția de angajat/administrator/asociat la persoana juridică; 
g.) - ultimele bilanțuri contabile depuse la unitatea teritorială a Ministerului Finanțelor Publice, din care să rezulte că nu a înregistrat pierderi pe 3 ani consecutivi – copie xerox; 
h.) - polița de asigurare de răspundere civilă profesională pentru activitatea de administrare imobile. 
Art. 57. - (1) Persoana juridică care desfășoară activitatea de administrare a condominiilor trebuie să dețină autorizație eliberată de către autoritățile administrației publice locale.

                  (2) Autorizația reprezintă actul care atestă îndeplinirea condițiilor prevăzute la art. 55 din Regulament în baza căreia persoana juridică poate desfășura activitatea de administrare a condominiilor. 
Art. 58. -  (1) Autorizația va avea înscris seria, numărul, elementele de identificare ale persoanei juridice, autoritatea emitentă, data eliberării şi perioada de valabilitate. 
                       (2) Modelul și conținutul autorizației sunt prevăzute în Anexa 4 la prezentul Regulament.
Art. 59. - Verificarea îndeplinirii condițiilor prevăzute la art. 55 din Regulament de către persoana juridică se face de către Comisia de atestare prevăzută la art. 19, în prezența reprezentantului legal al persoanei juridice, care, la cerere, va furniza date suplimentare. 
Art. 60. – (1) Rezultatul examinarii cererii de autorizare va fi afișat la sediul Primariei Municipiului Brad în termen de 5 zile lucrătoare de la data susținerii acesteia în fața comisiei, iar eventualele contestații vor fi depuse în termen de maximum o zi lucrătoare de la afișare la Registratura Primăriei Municipiului Brad.

                   (2) Contestațiile formulate vor fi soluționate de către comisia prevazută la art. 32 din Regulament în termen de maximum o zi lucrătoare de la data înregistrării acestora. 
Art. 61. - Persoanele juridice specializate sunt autorizate pentru activitatea de administrare condominii de către autoritățile administrației publice locale, pentru o perioadă de 3 ani, autorizare care poate fi reînoită pentru o nouă perioadă de 3 ani, în condițiile prezentului Regulament.
CAPITOLUL X.

SUSPENDAREA SAU RETRAGEREA AUTORIZAȚIEI
Art. 62. - Nerespectarea obligațiilor prevăzute de Legea nr. 196/2018 sau neîndeplinirea uneia din condițiile prevazute la art. 55 din Regulament de către persoanele juridice autorizate poate atrage suspendarea sau retragerea autorizatiei, după caz. 
Art. 63. - Suspendarea sau retragerea, după caz, a autorizației se dispune de către autoritatea emitentă, la propunerea motivată a Compartimentul Sprijin, Îndrumare și Control Asociații de Proprietari din cadrul Primăriei Municipiului Brad. 
Art. 64. - Autorizația persoanei juridice specializată se suspendă în urmatoarele cazuri: 
a.) - când persoana juridică autorizată desfășoară activitatea de administrare fără să respecte metodologiile, reglementările și normele în vigoare. Perioada suspendării este de 2 luni sau, dacă ducerea la îndeplinire a măsurilor și termenelor dispuse prin actele de constatare este mai mare de 2 luni, pe perioada necesară. Îndeplinirea măsurilor dispuse se constată prin încheierea unui nou act de constatare de către reprezentanții Compartimentului Sprijin, Îndrumare și Control Asociații de Proprietari din cadrul Primăriei Municipiului Brad și determină de drept încetarea sancțiunii suspendării autorizației; 
b.) - când împotriva persoanei atestate s-a pus în mișcare o acțiune penală în legătură cu activitatea pentru care a fost atestată. În acest caz suspendarea autorizației se dispune pâna la data la care persoana juridică va face dovada că are încadrată cu contract individual de muncă o alta persoană fizică atestată în condițiile prezentului Regulament; 
c.) - când persoana juridică desfășoară activitatea în domeniul în care a fost autorizată, fără a mai îndeplini toate condițiile prevăzute la art. 55 din Regulament. În acest caz suspendarea operează până la data la care persoana juridică va îndeplini cumulativ condițiile prevăzute la art. 55 din Regulament, dar nu mai mult de 6 luni. 
Art. 65. - Autorizația persoanei juridice se retrage în urmatoarele cazuri: 
a.) - când a fost suspendată de două ori, iar a treia oară se savârșesc abateri similare celor pentru care s-au dispus suspendările anterioare ale acesteia; 
b.) - când persoanele juridice autorizate își continuă activitatea în perioada de suspendare;  
c.) - în cazurile în care nu mai sunt îndeplinite condițiile de autorizare prevăzute la art. 55 din Regulament pe o perioadă mai mare de 6 luni. 
Art. 66. -  Suspendarea sau retragerea autorizației se comunică persoanelor juridice în cauză, în scris, de către Comisia de atestare.
CAPITOLUL XI.
ADMINISTRAREA NEAUTORIZATĂ


Art. 67. – (1) Prestarea activităţii de administrare de condominii de către persoana fizică neatestată constituie contravenţie şi se sancţionează, potrivit prevederilor legale în vigoare.

                             (2) Angajarea şi/sau menţinerea în funcţia de administrator, de către preşedintele asociaţiei de proprietari, a persoanei fizice neatestate, constituie contravenţie şi se sancţionează, potrivit prevederilor legale în vigoare.
CAPITOLUL XII.
CALCULUL TERMENELOR


Art. 68. – Termenele prevăzute în prezentul regulament se calculează potrivit dispoziţiilor din Codiul civil și respectiv Codul de procedură civilă.
CAPITOLUL XIII.
DISPOZIŢII TRANZITORII

 
Art. 69. – (1) Prin execpţie de la dispoziţiile art. 67, persoanele fizice neatestate şi aflate în exercitarea funcţiei de administrator pot continua exercitarea funcţiei până la atestarea, sub condiţia depunerii dosarului personal, înscrierii în vederea susţinerii examenului  şi respectiv admiterii la primul examen de atestare care se va organiza în condiţiile prezentului regulament, după intrarea în vigoare a acestuia.

                           (2) Nerespectarea prevederilor alin. 1, respectiv absenţa nemotivată de la examenul de atestare, atrag interdicţia exercitării funcţiei de administrator până la atestarea în condiţiile prezentului Regulament, sub sancţiunile prevăzute la art. 67.
Art. 70. – (1) Degradarea, distrugerea sau pierderea certificatului de atestare/autorizației va fi declarată în scris Primarului Municipiului Brad în termen de 48 de ore de la constatare şi totodată, va fi publicată în presa locală. 
                       (2) Administratorul va solicita Primarului eliberarea unui duplicat al certificatului de atestare/autorizației, făcând dovada publicării în presa locală. 
Art. 71. -  (1) Administratorii în funcție neatestați au obligația de a solicita atestarea în termen de 30 zile de la intrarea în vigoare a prezentului Regulament. 
                    (2) Persoanele juridice care prestează servicii de administrare imobile vor solicita autorizarea în termen de maxim 30 de zile de la la intrarea în vigoare a prezentului Regulament.

                  (3) După expirarea acestui termen, persoanelor fizice neatestate și persoanelor juridice specializate neautorizate li se interzice să desfășoare activitați de administrare imobile în sensul Legii nr. 196/2018.
 Art. 72. -  Menținerea în funcție a unui administrator neatestat sau angajarea de către comitetul executiv (preşedinte) al asociației de proprietari a unui administrator neatestat atrage după sine aplicarea sancțiunii contravenționale prevăzute de articolului 102 alin. 1 lit. e din Legea nr. 196/2018. 
Art. 73. - (1) Certificatele de atestare a pregătirii profesionale a administratorilor de condominii valabile la data adoptării prezentului Regulament și care respect prevederile art. 106 din Legea nr. 196/2018 vor fi depuse la sediul instituției emitente în vederea aplicării pe verso a unui autocolant care va cuprinde viza anuală, conform Anexei 5 la prezentul Regulament.                    

Art. 70. -  Din prezentul regulament fac parte integrală şi următoarele anexe: 
- Anexa  1 – Cerere pentru atestarea administratorilor de condominii, persoane fizice; 
- Anexa 2 - Cerere pentru autorizare administratorilor de condominii, persoane juridice; 
- Anexa  3 -  Atestat pentru administratorii de condominii, persoane fizice; 
- Anexa 4 – Autorizație de funcționare  a persoanelor juridice pentru activitatea de administrare a condominiilor;
- Anexa 5 – Vize anuale;

-  Anexa  6 – Registrul de evidență al atestatelor administratorilor de condominii eliberate de către Primarul Municipiului Brad; 
           -  Anexa 7 – Registrul de evidență al autorizațiilor de funcționare al administratorilor de condominii eliberate de către Primarul Municipiului Brad.


Art. 71. – Prevederile prezentului Regulament se completează cu dispozițiile altor acte normative în domeniu.
                                                                                                                                          









Contrasemnează
             PREȘEDINTE DE ȘEDINȚĂ                                        SECRETAR
                     VASILE PODARU                                          CARMEN – IRINA BORA
ANEXA  Nr.  1 la Regulament
C E R E R E

pentru atestarea administratorilor de condominii, persoane fizice

( model )

Domnule  Primar al Municipiului  BRAD,
Subsemnatul/subsemnata…………………………………………..................…, născut/născută la data de …………….. , în localitatea…………………....., judeţul …………………………, ţara …………………...., având cetăţenia .............................
…………………….., fiul /fiica lui ……………………… şi al ………..…, domiciliat/domiciliată în localitatea ………………, str. …………………., nr. …, bl. ……, sc. ……, et. ….., ap. …….., judeţul ……………………………….., Telefon fix ……………...., mobil ……………………………., posesor/posesoare  al/a  B.I./C.I. seria  ………, nr. ………………………., eliberat(ă) de către ………………….., la data de …………………………,  CNP ………………………………., posesor/posesoare al/a certificatului de calificare în meseria de “administrator de condominii” seria ………………..., nr. ………………………, eliberat de ……………………………………........................................................………………., din localitatea ………………, judeţul ………………., vă rog să-mi aprobați participarea la susținerea examenului pentru obținerea atestatului de administrator de condominii, persoană fizică, conform Legii nr. 196/2019 privind înființarea, organizarea și funcționarea asociațiilor de proprietari și administrarea condominiilor.
Menţionez că în prezent sunt angajat la.............................................................., cu sediul în …………………………….., str. …………………………., nr. ………., bl. ………., sc. ……, et. ….., ap. ……, judeţul ………………………,  Telefon ……………….., fax ………………., în funcția de ……………………........................
Anexez prezentei cereri următoarele documente:            

· curriculum vitae; 

· copii ale actelor de stare civilă: 

· carte/buletin de identitate:

· certificat de naştere; 

· certificat de căsătorie (după caz, hotărâre de divorț);

· copii ale actelor de studii (finalizate cu minim diplomă de bacalaureat),  cursuri de calificare, inclusiv certificatul de calificare profesională emis în condițiile legii;  

· cazierul judiciar, aflat în termenul legal de valabilitate, în original; 

· adeverinţă medicală eliberată de medicul de familie/unitate medicală autorizată din care să rezulte aptitudinea fizică şi psihologică/starea de sănătate corespunzătoare exercitării funcţiei de administrator de immobile, în original;
· chitanţa nr...................................................... care certifică achitarea taxei stabilită pentru atestare.  

Data ……………….                                                                                                                                                                            

( semnătura )  

ANEXA  Nr.  2 la Regulament

C E R E R E

pentru autorizarea administratorilor de condominii, persoane juridice
( model )

Domnule  Primar al Municipiului  BRAD,
Subsemnatul/subsemnata…………………………………………..................…, născut/născută la data de …………….. , în localitatea…………………....., judeţul …………………………, ţara …………………...., având cetăţenia .............................
…………………….., fiul /fiica lui ……………………… şi al ………..…, domiciliat/domiciliată în localitatea ………………, str. …………………., nr. …, bl. ……, sc. ……, et. ….., ap. …….., judeţul ……………………………….., Telefon fix ……………...., mobil ……………………………., posesor/posesoare  al/a  B.I./C.I. seria  ………, nr. ………………………., eliberat(ă) de către ………………….., la data de …………………………,  CNP ………………………………., în calitate de reprezentant legal al perosanei juridice ...................................................................., cu sediul în......................., str..........................., nr.........., bl..........., sc........., et........., ap............, județul......................................, cod unic de înregistrare............................., înregistrată la Oficiul Registrului Comerțului  sub nr..............................., depun prezenta
CERERE PENTRU ELIBERAREA   AUTORIZAȚIEI

PENTRU ACTIVITATEA DE ADMINISTRARE CONDOMINII
la care anexez un dosar cuprinzând următoarele documente:

·  actele de înființare a persoanei juridice: 
·   statut, din care să rezulte că are ca obiect de activitate administrarea de condominii; 
·  certificat de înregistrare la Oficiul Registrului Comerțului; 
·  certificat de înregistrare fiscală; 
·  certificat constatator emis de Oficiul Registrului Comerțului, valabil la data depunerii cererii tip – original; 
·  certificate de atestare fiscală privind achitarea obligațiilor exigibile către bugetul de stat și bugetul local, valabile la data depunerii cererii tip – originale; 
·  certificatul de cazier fiscal; 
·  copie legalizată de pe contractul individual de muncă pentru angajatul atestat conform prevederilor prezentului Regulament;

·  copia atestatului persoanei fizice care îndeplinește condiția de angajat/administrator/asociat la persoana juridică; 
·  ultimele bilanțuri contabile depuse la unitatea teritorială a Ministerului Finanțelor Publice, din care să rezulte că nu a înregistrat pierderi pe 3 ani consecutivi – copie xerox; 
·  polița de asigurare de răspundere civilă profesională pentru activitatea de administrare immobile;

· Chitanţa nr.......................................  care certifică achitarea taxei stabilită pentru autorizare.  

Data ……………….                                                                                                                                                                            

( semnătura )  

 ANEXA  Nr. 3 la Regulament
ROMÂNIA
JUDEŢUL HUNEDOARA 

CONSILIUL  LOCAL BRAD 

MUNICIPIUL  BRAD  
PRIMAR 

ATESTAT
                                                                                  ANEXA  Nr.  4 la Regulament

AUTORIZATIE

ANEXA  Nr.  5 la Regulament
VIZE ANUALE

	NR.

 CRT.
	     DATA
	          ANUL


	   SEMNĂTURA

	   1
	
	
	         Primar,

	   2
	
	
	          Primar,

	   3
	
	
	          Primar,

	   4
	
	
	          Primar,


ANEXA  Nr.  6 la Regulament

R E G I S T R U L    D E   E V I D E N Ț Ă

AL ATESTATELOR DE ADMINISTRATOR DE CONDOMINII ELIBERATE 
DE CĂTRE PRIMARUL MUNICIPIULUI BRAD
	NR. CRT.
	SERIA
	NUMĂRUL
	DATA

 ELIBERĂRII
	NUME ȘI 

PRENUME
	CNP
	SEMNĂTURA

	
	
	
	
	
	
	

	
	
	
	
	
	
	


ANEXA  Nr.  7 la Regulament

R E G I S T R U L    D E   E V I D E N Ț Ă

AL AUTORIZAȚIILOR DE FUNCȚIONARE PENTRU ACTIVITATEA DE ADMINISTRARE CONDOMINII ELIBERATE DE CĂTRE
 PRIMARUL MUNICIPIULUI BRAD
	NR. CRT.
	SERIA
	NUMĂRUL
	DATA

 ELIBERĂRII
	DENUMIRE
	CUI
	SEMNĂTURA

